ORDE do 9 de decembro de 2008 pola que se establecen as bases reguladoras das axudas de compensacións complementarias pola aplicación de programas de erradicación de enfermidades dos animais e se convocan para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 15/12/2008

A aparición de signos indicativos de enfermidade infecto-contaxiosa nunha explotación gandeira implica a adopción das medidas previstas na normativa vixente de sanidade animal. A aplicación destas medidas sanitarias tan rigorosas supón o sacrificio obrigatorio e a destrución dos animais, seguidos dunha hixienización das instalacións da explotación, para os casos de que non se poida descartar a enfermidade ou se confirme a súa presenza.
Coa aprobación da orde correspondente que establece as indemnizacións por sacrificio obrigatorio dos animais, regúlanse os mecanismos para conseguir indemnizar polos animais sacrificados por motivo de sospeita ou confirmación da enfermidade.
Con todo, as indemnizacións establecidas son insuficientes para paliar as importantes perdas económicas dos produtores, sobre todo naquelas explotacións en que se fai un baleiro sanitario total por sacrificio preventivo e destrución de todos os seus animais, que, ademais, teñen que sufrir ese período de inactividade produtiva ata que os servizos veterinarios oficiais autoricen novamente a reintrodución de animais novos nesa explotación.
Estas perdas son moito máis acusadas canto máis tempo se impón como exixencia mínima de período de baleiro nas explotacións, antes de permitir a incorporación doutros animais nelas, como sucede no caso doutras enfermidades obxecto dun programa oficial de control e erradicación.
Así, aínda que a lexislación de sanidade animal recoñece expresamente o dereito do dono do animal a ser indemnizado polo dano causado ao sacrificar os animais, a aplicación dos métodos de valoración existentes na actualidade non son proporcionais á deterioración patrimonial que efectivamente ocorre porque se lle impide producir durante un período de tempo cando, en moitos casos, constitúe o seu medio de vida, polo que, unha vez declarada a enfermidade, se van producir na práctica situacións de grave desamparo e indefensión.
Consecuentemente co exposto anteriormente, faise imprescindible establecer os mecanismos de reparación e resarcimento dos danos realmente causados ao propietario ante o establecemento de medidas obrigatorias como consecuencia dun programa de prevención e erradicación de enfermidades dos animais das que en ningún caso se pode facer responsable o propietario da explotación.
Ademais, cómpre ter en conta a dificultade con que se atopa o produtor para poder repoñer os animais de similares características aos que se lle obrigou a sacrificar e que na maior parte dos casos non hai posibilidade de acadar a reposición total ao mesmo tempo.
O artigo 10 do Regulamento (CE) nº 1857/2006, da Comisión, do 15 de decembro (DO L 358 do 16 de decembro), sobre aplicación dos artigos 87 e 88 do Tratado ás axudas estatais para pequenas e medianas empresas dedicadas á produción de produtos agrícolas e polo que se modifica o Regulamento (CE) nº 70/2001, establece que estas axudas destinadas a compensar os agricultores polas perdas por enfermidades dos animais serán compatibles co mercado común e quedarán exentas da obriga de notificación (conforme o número 3º dos artigos 87 e 88).
Na súa virtude, de conformidade co disposto no artigo 30.I.3 do Estatuto de autonomía de Galicia, e en uso das facultades que me confire a Lei 9/2007, do 13 de xuño, de subvencións de Galicia, así como en uso das competencias que me confire a Lei 1/1983, do 22 de febreiro, modificada pola Lei 11/1988, do 20 de outubro, reguladora da Xunta e da súa Presidencia,
DISPOÑO:
Artigo 1º.-Obxecto.
O obxecto desta orde é establecer as bases reguladoras e convocar para o ano 2009 as axudas de compensacións complementarias por lucro cesante nos casos de inactividade nunha explotación gandeira por motivos dunha enfermidade sometida a un programa de erradicación.
Artigo 2º.-Beneficiarios.
Poderán ser beneficiarios das axudas os titulares das explotacións en que se sacrificasen ou destruísen, de forma preventiva, todos os animais por motivos de sospeita e/ou confirmación da presenza dalgunha enfermidade sometida a un programa oficial de control e/ou erradicación. Os beneficiarios poderán recibir unha compensación por ingresos non percibidos de acordo co establecido nos seguintes artigos desta orde.
Artigo 3º.-Contía.
1. O importe das referidas compensacións será determinado con base nos cálculos aplicados ás marxes brutas das principais actividades produtivas gandeiras das explotacións, que se xuntan como anexo II a esta orde, tendo en conta o período de inactividade desde o momento do baleiro sanitario da explotación. O período indemnizable será de tres meses contados desde que se autorice oficialmente a reintrodución de animais e sumados ao tempo de baleiro da explotación, sempre de acordo coas dispoñibilidades orzamentarias.
2. Os cálculos para a determinación dos importes das compensacións faranse multiplicando o valor en euros da marxe bruta de cada unidade de produción polo número de unidades de produción que consten como datos oficiais referidos á explotación afectada na Consellería do Medio Rural. Resultará así un importe anual que dividido por 365 días determinará o importe diario que, pola súa vez, será multiplicado polo número de días de inactividade.
3. En caso de recuperación parcial da actividade, serían descontados, para os días restantes, os importes das unidades de produción correspondentes.
4. Para os casos en que o período de inactividade supoña a perda de posibilidade de percepción do importe total da prima anual, aplicarase para o cálculo o valor de marxe bruta sen prima e incrementarase o importe final co valor total anual da prima.
5. No cálculo das axudas teranse en conta os seguintes aspectos:
a) Para causar dereito á axuda, as enfermidades deben figurar na lista de epizootias da Oficina Internacional de Epizootias ou no anexo da Decisión 90/424/CEE.
b) A axuda limitarase a perdas ocasionadas polas enfermidades cuxos abrochos fosen oficialmente recoñecidos polas autoridades competentes dentro dun programa público de prevención, control ou erradicación.
c) Restaranse do importe máximo da axuda os importes recibidos en virtude de réximes de seguros e os custos que non se teñan efectuado debido á enfermidade e que se terían efectuado de todas as formas.
d) Non poderán concederse axudas por enfermidades para as que a normativa comunitaria impoña taxas específicas para medidas de loita contra elas.
e) Non poderán concederse axudas por medidas cuxo custo, segundo o establecido pola normativa comunitaria, deba ser sufragado por los gandeiros, salvo que ese custo quede totalmente compensado por taxas obrigatorias pagadas polos produtores.
f) Non se poderán pagar axudas para compensar perdas ou gastos producidos nun momento anterior a un prazo de catro anos.
Artigo 4º.-Requisitos.
1. Para poder ter dereito ás indemnizacións establecidas nesta orde é imprescindible o cumprimento estrito da normativa en vigor sobre sanidade animal, programas de erradicación de enfermidades animais e vixilancia epidemiolóxica das encefalopatías esponxiformes transmisibles.
2. Esta normativa recóllese na Lei 8/2003, do 24 de abril, de sanidade animal; Regulamento de epizootias do 4 de febreiro de 1955; Real decreto 2611/1996, do 20 de decembro, polo que se regulan os programas nacionais de erradicación das enfermidades dos animais; Regulamento (CE) 999/2001, do Parlamento Europeo e do Consello, referente á vixilancia epidemiolóxica e aos controis das encefalopatías esponxiformes transmisibles, e as súas posteriores modificacións; Regulamento (CE) 1774/2002, do Parlamento Europeo e do Consello, polo que se establecen as normas sanitarias aplicables aos subproductos animais non destinados ao consumo humano; e en todas aquelas normas de desenvolvemento en materia de sanidade animal.
Artigo 5º.-Financiamento.
As compensacións establecidas nesta orde aboaranse con cargo á aplicación orzamentaria 2009.11.03.713E.770.3 dos orzamentos xerais da Comunidade Autónoma de Galicia para o ano 2009, para o cal se fai unha retención de crédito inicial de 880.000 euros que será incrementado na medida necesaria para que poidan ser atendidas todas as solicitudes recibidas.
En todo caso, a concesión das axudas quedará condicionada á aprobación da Lei de orzamentos xerais da Comunidade Autónoma de Galicia para o ano 2009, de acordo co artigo 5 da Orde do 11 de febreiro de 1998, pola que se regula a tramitación anticipada de expedientes de gasto, modificada pola Orde do 27 de novembro de 2000 e pola Orde do 25 de outubro de 2001.
Artigo 6º.-Solicitudes, prazo e documentación.
1. As solicitudes de axudas, segundo o modelo que figura como anexo I desta orde, poderán presentarse no rexistro xeral da Xunta de Galicia, Consellería de Presidencia, Administracións Públicas e Xustiza -Santiago de Compostela-, así como nos demais lugares e formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e no Decreto 164/2005, do 16 de xuño. O prazo de presentación de solicitudes será desde o día seguinte ao da data de publicación desta orde ata o 21 de novembro de 2009, incluíndo esta data no cómputo do prazo.
2. Os beneficiarios das axudas deberán presentar xunto coa solicitude os documentos xustificantes do sacrificio dos animais conforme a normativa vixente. Ademais, deberán presentar:
a) Declaración complementaria do conxunto das axudas, tanto as aprobadas ou concedidas como as pendentes de resolución das distintas administracións públicas competentes ou calquera dos seus organismos, entes ou sociedades.
b) Certificación da entidade bancaria acreditativa de que a conta sinalada na solicitude para a domiciliación dos pagamentos corresponde aos solicitantes.
3. Os beneficiarios terán a obriga de facilitar toda a información que lle sexa requirida polo órgano xestor, así como pola Intervención Xeral da Comunidade Autónoma, o Consello de Contas e o Tribunal de Contas no exercicio das súas funcións de fiscalización e control.
4. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como as sancións impostas de ser o caso
Artigo 7º.-Tramitación e resolución.
1. A tramitación das axudas correspóndelle á Dirección Xeral de Produción, Industrias e Calidade Agroalimentaria que elevará a correspondente proposta de resolución ao conselleiro do Medio rural, a quen lle corresponde a resolución das axudas.
2. Os servizos provinciais de Gandaría remitiranlle á Dirección Xeral de Produción, Industrias e Calidade Agroalimentaria o seu informe sobre as solicitudes presentadas.
3. Emitirase resolución do conselleiro do Medio Rural de aprobación ou denegación da axuda en que se especifiquen os recursos que procedan.
4. Poderán resolverse as solicitudes de axuda á medida que se vaian presentando conforme o previsto no artigo 19.2º da Lei 9/2007, do 13 de xuño, de subvencións de Galicia.
5. A resolución notificarase na forma prevista no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. No caso de que, transcorridos seis meses desde o rexistro da solicitude de axuda, non se ditase resolución expresa, poderá entenderse desestimada a axuda.
6. Contra a resolución que dite o conselleiro do Medio Rural poderase interpoñer recurso potestativo de reposición no prazo dun mes contado desde o día seguinte ao da notificación daquela.
7. Cabe interpoñer directamente recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da notificación da resolución, de acordo co previsto na Lei 29/1998, do 13 de xullo, reguladora da xurisdición contencioso-administrativa.
Artigo 8º.-Modificación da resolución.
A resolución de concesión da axuda poderá ser modificada por alteración das condicións que se tiveron en conta para a concesión.
Artigo 9º.-Compensacións de períodos parciais de inactividade.
Poderán realizarse compensacións polos períodos de tempo parciais transcorridos sen actividade, que serán tidos en conta no último pagamento da compensación final por inactividade.
Artigo 10º.-Compatibilidades.
As axudas reguladas por esta orde serán compatibles con calquera outra que poida obterse de distintas administracións para esta finalidade. No suposto de que se engadan varias axudas, o importe acumulado da axuda concedida non poderá exceder nunca o 100% dos custos reais soportados.
Artigo 11º.-Reintegro.
1. O incumprimento polo beneficiario de calquera das condicións establecidas nesta orde dará lugar á perda do dereito á axuda e á devolución, se é o caso, das cantidades indebidamente percibidas.
2. Igualmente procederá reintegro nos supostos previstos no artigo 33 da Lei 9/2007, do 13 de xuño, de subvencións de Galicia.
Disposicións adicionais
Primeira.-Nos aspectos non contidos nesta orde, deberase observar o disposto na Lei 9/2007, do 13 de xuño, de subvencións de Galicia.
Segunda.-Esta orde está suxeita á comunicación á Unión Europea e o pagamento das axudas quedará en todo caso condicionado a que os órganos competentes da Unión Europea adopten unha decisión de non formular obxeccións a elas, ou declarasen a subvención compatible co Mercado Común, e ás posibles observacións e modificacións derivadas de tal pronunciamento.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as disposicións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de decembro de 2008.
Alfredo Suárez Canal
Conselleiro do Medio Rural
Ver referencia pdf "24200D007P034.PDF"